CELEX: 32018D0253
Language: lt
Date: 1518652800000
Title: 2018 m. vasario 15 d. Tarybos sprendimas (ES) 2018/253 dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų patvirtinimo

20.2.2018   
            
            
               LT
            
            
               Europos Sąjungos oficialusis leidinys
            
            
               L 46/9
            
         TARYBOS SPRENDIMAS (ES) 2018/253
   2018 m. vasario 15 d.
   dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos bei jos valstybių narių ir Naujosios Zelandijos partnerystės susitarimu dėl santykių ir bendradarbiavimo, dėl sprendimų dėl Jungtinio komiteto darbo tvarkos taisyklių priėmimo ir pakomitečių bei darbo grupių įgaliojimų patvirtinimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį,
   atsižvelgdama į Sutartį dėl Europos Sąjungos veikimo, ypač į jos 207 straipsnį ir 212 straipsnio 1 dalį kartu su 218 straipsnio 9 dalimi,
   atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
   kadangi:
   
               (1)
            
            
               Europos Sąjungos bei jos valstybių narių ir Naujosios Zelandijos partnerystės susitarimas dėl santykių ir bendradarbiavimo (1) (toliau – Susitarimas) pasirašytas 2016 m. spalio 5 d. Briuselyje ir laikinai taikomas nuo 2017 m. sausio 12 d.;
            
         
               (2)
            
            
               Susitarimo įgyvendinimui palengvinti jo 53 straipsnio 1 dalimi įsteigtas Jungtinis komitetas (toliau – Jungtinis komitetas);
            
         
               (3)
            
            
               Susitarimo 53 straipsnio 4 dalyje nustatyta, kad Jungtinis komitetas turi priimti savo darbo tvarkos taisykles ir gali steigti pakomitečius ir sudaryti darbo grupes konkretiems klausimams spręsti;
            
         
               (4)
            
            
               Susitarimo 53 straipsnio 5 dalyje nustatyta, kad Jungtiniam komitetui turi bendrai pirmininkauti abi Šalys;
            
         
               (5)
            
            
               siekiant užtikrinti veiksmingą Susitarimo įgyvendinimą, Jungtinio komiteto darbo tvarkos taisyklės ir pakomitečių bei darbo grupių įgaliojimai turėtų būti priimti kuo greičiau;
            
         
               (6)
            
            
               todėl Sąjungos pozicija Jungtiniame komitete turėtų būti grindžiama pridėtais Jungtinio komiteto sprendimų projektais,
            
         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi pirmajame Jungtinio komiteto posėdyje, grindžiama prie šio sprendimo pridedamais Jungtinio komiteto sprendimų projektais.
   2 straipsnis
   Šis sprendimas įsigalioja jo priėmimo dieną.
   
      Priimta Briuselyje 2018 m. vasario 15 d.
      
         
            Tarybos vardu
         
         
            Pirmininkas
         
         K. VALCHEV
      
   
   
      (1)  OL L 321, 2016 11 29, p. 3.
   
   
      PROJEKTAS
      ES IR NAUJOSIOS ZELANDIJOS JUNGTINIO KOMITETO SPRENDIMAS Nr. 1/2018
      … m. … … d.
      kuriuo priimamos jo darbo tvarkos taisyklės
      JUNGTINIS KOMITETAS,
      atsižvelgdamas į Europos Sąjungos bei jos valstybių narių ir Naujosios Zelandijos partnerystės susitarimą dėl santykių ir bendradarbiavimo (1) (toliau – Susitarimas), ypač į jo 53 straipsnį,
      kadangi:
      
                  (1)
               
               
                  tam tikros Susitarimo dalys laikinai taikomos nuo 2017 m. sausio 12 d.;
               
            
                  (2)
               
               
                  todėl Jungtinis komitetas turėtų priimti savo darbo tvarkos taisykles,
               
            PRIĖMĖ ŠĮ SPRENDIMĄ:
      
                  1.
               
               
                  Priimamos priede pateiktos Jungtinio komiteto darbo tvarkos taisyklės.
               
            
                  2.
               
               
                  Šis sprendimas įsigalioja jo priėmimo dieną.
               
            
         Priimta …
         
            
               Jungtinio komiteto vardu
            
            
               Bendrapirmininkiai
            
         
      
      
         (1)  OL L 321, 2016 11 29, p. 3.
      
   
   
      PRIEDAS
      Europos Sąjungos bei jos valstybių narių ir Naujosios Zelandijos partnerystės susitarimas dėl santykių ir bendradarbiavimo
      Jungtinio komiteto darbo tvarkos taisyklės
      Užduotys ir sudėtis
      
               
                  1.
               
               
                  Jungtinis komitetas atlieka Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo (toliau – Susitarimas) 53 straipsnyje numatytas užduotis.
               
            
               
                  2.
               
               
                  Jungtinį komitetą sudaro Šalių tinkamo lygmens atstovai.
               
            Pirmininkas
      
               
                  3.
               
               
                  Jungtiniam komitetui bendrai pirmininkauja abi Šalys.
               
            Posėdžiai
      
               
                  4.
               
               
                  Paprastai Jungtinis komitetas posėdžiauja kartą per metus, jeigu Šalys nenusprendė kitaip. Jungtinio komiteto posėdžius sušaukia bendrapirmininkiai; jie rengiami pakaitomis Briuselyje ir Velingtone abipusiu sutarimu nustatytu laiku. Šalims sutarus, kiekvienos iš Šalių prašymu gali būti rengiami neeiliniai Jungtinio komiteto posėdžiai.
               
            
               
                  5.
               
               
                  Paprastai Jungtinis komitetas posėdžius rengia vyresniųjų pareigūnų lygmeniu, jeigu Šalys nesusitarė kitaip.
               
            Viešumas
      
               
                  6.
               
               
                  Jeigu nenusprendžiama kitaip, Jungtinio komiteto posėdžiai yra uždari.
               
            Dalyviai
      
               
                  7.
               
               
                  Prieš kiekvieną posėdį per sekretorius bendrapirmininkiams pranešama apie planuojamą kiekvienos Šalies delegacijos sudėtį.
               
            
               
                  8.
               
               
                  Prireikus Šalių susitarimu dalyvauti Jungtinio komiteto posėdžiuose stebėtojų teisėmis arba tam, kad pateiktų informacijos konkrečiu klausimu, gali būti kviečiami ekspertai arba kitų įstaigų atstovai.
               
            Sekretoriai
      
               
                  9.
               
               
                  Europos išorės veiksmų tarnybos atstovas ir Naujosios Zelandijos užsienio reikalų ir prekybos ministerijos atstovas kartu eina Jungtinio komiteto sekretorių pareigas. Visi Jungtinio komiteto bendrapirmininkių gaunami ir teikiami pranešimai perduodami sekretoriams.
               
            Posėdžių darbotvarkės
      
               
                  10.
               
               
                  Bendrapirmininkiai parengia preliminarią kiekvieno posėdžio darbotvarkę. Ji ne vėliau kaip prieš 15 dienų iki posėdžio pradžios kartu su susijusiais dokumentais perduodama Šalims.
               
            
               
                  11.
               
               
                  Į preliminarią darbotvarkę įtraukiami klausimai, bendrapirmininkiams pateikti ne vėliau kaip prieš 21 dieną iki posėdžio pradžios.
               
            
               
                  12.
               
               
                  Jungtinis komitetas tvirtina galutinę darbotvarkę kiekvieno posėdžio pradžioje. Šalių sutarimu į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.
               
            
               
                  13.
               
               
                  Jei Šalys sutinka, bendrapirmininkiai prireikus gali sutrumpinti 11 ir 12 punktuose nurodytus terminus.
               
            Protokolai
      
               
                  14.
               
               
                  Kiekvieno posėdžio protokolo projektą kartu parengia sekretoriai, paprastai per 30 kalendorinių dienų nuo posėdžio pabaigos. Protokolo projektas grindžiamas Jungtinio komiteto padarytomis išvadomis, kurias apibendrina bendrapirmininkiai.
               
            
               
                  15.
               
               
                  Protokolo projektą per 45 kalendorines dienas nuo posėdžio pabaigos arba iki bet kurios kitos Šalių sutartos datos patvirtina abi Šalys. Kai sutariama dėl protokolo, bendrapirmininkiai ir sekretoriai pasirašo du originalius egzempliorius. Kiekviena Šalis gauna po vieną originalų egzempliorių.
               
            Sprendimai ir rekomendacijos
      
               
                  16.
               
               
                  Jungtinis komitetas gali sutarti priimti sprendimus arba rekomendacijas. Jų antraštės yra „Sprendimas“ arba „Rekomendacija“, juose nurodomas serijos numeris, priėmimo data ir apibūdinama tema. Kiekviename sprendime nurodoma jo įsigaliojimo data.
               
            
               
                  17.
               
               
                  Jungtinis komitetas priima sprendimus ir rekomendacijas Šalių sutarimu po to, kai užbaigiamos jų atitinkamos vidaus procedūros.
               
            
               
                  18.
               
               
                  Jungtinis komitetas gali nuspręsti priimti sprendimus arba rekomendacijas taikydamas rašytinę procedūrą. Tokiais atvejais Šalys susitaria dėl procedūros trukmės termino. Jei pasibaigus šiam terminui nė viena Šalis neišreiškė prieštaravimo siūlomam sprendimui arba rekomendacijai, Jungtinio komiteto bendrapirmininkiai paskelbia, kad sprendimas arba rekomendacija yra priimti bendru sutarimu.
               
            
               
                  19.
               
               
                  Jungtinio komiteto priimtų sprendimų ir rekomendacijų tikrumas patvirtinamas dviem Jungtinio komiteto bendrapirmininkių pasirašytais originaliais egzemplioriais.
               
            
               
                  20.
               
               
                  Kiekviena Šalis gali nuspręsti paskelbti Jungtinio komiteto sprendimus ir rekomendacijas savo atitinkamame oficialiajame leidinyje.
               
            Korespondencija
      
               
                  21.
               
               
                  Jungtiniam komitetui skirta korespondencija adresuojama tos Šalies, kuriai priklauso autorius, sekretoriui, o jis apie tai informuoja kitą sekretorių.
               
            
               
                  22.
               
               
                  Sekretoriai užtikrina, kad Jungtiniam komitetui skirta korespondencija būtų persiųsta bendrapirmininkiams ir prireikus išplatinta pagal 25 punktą.
               
            
               
                  23.
               
               
                  Jungtinio komiteto bendrapirmininkių korespondenciją sekretoriai siunčia Šalims ir prireikus išplatina kaip 25 punkte nurodytus dokumentus.
               
            
               
                  24.
               
               
                  Bendrapirmininkių gaunama ir siunčiama korespondencija gali būti parašyta bet kokiomis priemonėmis, įskaitant elektroninį paštą.
               
            Dokumentai
      
               
                  25.
               
               
                  Kai Jungtinio komiteto svarstymai grindžiami dokumentais, sekretoriai tuos dokumentus sunumeruoja ir išplatina dalyviams.
               
            Išlaidos
      
               
                  26.
               
               
                  Kiekviena Šalis apmoka visas dėl dalyvavimo Jungtinio komiteto posėdžiuose patiriamas išlaidas, susijusias su darbuotojų, kelionės bei pragyvenimo išlaidomis ir pašto bei telekomunikacijų išlaidomis.
               
            
               
                  27.
               
               
                  Posėdžių organizavimo ir dokumentų dauginimo išlaidas apmoka posėdį rengianti Šalis.
               
            Pakomitečiai ir darbo grupės
      
               
                  28.
               
               
                  Jungtinis komitetas gali nuspręsti įsteigti pakomitečius ir darbo grupes, kurie padėtų jam vykdyti užduotis.
               
            
               
                  29.
               
               
                  Jungtinis komitetas gali nuspręsti panaikinti bet kurį savo įsteigtą pakomitetį ar darbo grupę arba nustatyti ar pakeisti jų įgaliojimus.
               
            
               
                  30.
               
               
                  Pakomitečiai ir darbo grupės po kiekvieno savo posėdžio pateikia ataskaitą Jungtiniam komitetui.
               
            
               
                  31.
               
               
                  Darbo grupės neturi sprendimų priėmimo galios, tačiau gali teikti rekomendacijas Jungtiniam komitetui.
               
            Darbo tvarkos taisyklių keitimas
      
               
                  32.
               
               
                  Šalys gali susitarti pagal 16–20 punktus iš dalies pakeisti šias darbo tvarkos taisykles.
               
            
   
      PROJEKTAS
      ES IR NAUJOSIOS ZELANDIJOS JUNGTINIO KOMITETO SPRENDIMAS Nr. 2/2018
      … m. … … d.
      dėl pakomitečių ir darbo grupių įgaliojimų patvirtinimo
      JUNGTINIS KOMITETAS,
      atsižvelgdamas į Europos Sąjungos bei jos valstybių narių ir Naujosios Zelandijos partnerystės susitarimą dėl santykių ir bendradarbiavimo (1) (toliau – Susitarimas), ypač į jo 53 straipsnį ir Jungtinio komiteto darbo tvarkos taisyklių 28–31 punktus,
      kadangi:
      pagal Jungtinio komiteto darbo tvarkos taisyklių 28 ir 29 punktus Jungtinis komitetas gali įsteigti pakomitečius ir darbo grupes, kurie padėtų jam atlikti jo užduotis, ir nustatyti jų įgaliojimus,
      PRIĖMĖ ŠĮ SPRENDIMĄ:
      
                  1.
               
               
                  Jungtinio komiteto pakomitečių ir darbo grupių įgaliojimai nustatomi priede.
               
            
                  2.
               
               
                  Šis sprendimas įsigalioja jo priėmimo dieną.
               
            
         Priimta …
         
            
               Jungtinio komiteto vardu
            
            
               Bendrapirmininkiai
            
         
      
      
         (1)  OL L 321, 2016 11 29, p. 3.
      
   
   
      PRIEDAS
      Pakomitečių ir darbo grupių įgaliojimai
      
               
                  1.
               
               
                  Pakomitečiai ir darbo grupės aptaria Susitarimo įgyvendinimą savo atsakomybės srityse, kaip nurodo Jungtinis komitetas. Jie taip pat gali aptarti klausimus arba specialius projektus, susijusius su atitinkama dvišalio bendradarbiavimo sritimi.
               
            
               
                  2.
               
               
                  Pakomitečiai ir darbo grupės yra pavaldūs Jungtiniam komitetui. Jie per Jungtinio komiteto nustatytą terminą perduoda Jungtiniam komitetui savo protokolą ir rekomendacijas.
               
            
               
                  3.
               
               
                  Pakomitečius ir darbo grupes sudaro Šalių atstovai.
               
            
               
                  4.
               
               
                  Pakomitečiai ir darbo grupės gali kviesti į savo posėdžius ekspertus, kad jie išdėstytų savo požiūrį tam tikrais konkrečiais darbotvarkės klausimais.
               
            
               
                  5.
               
               
                  Pakomitečiams ir darbo grupėms bendrai pirmininkauja abi Šalys.
               
            
               
                  6.
               
               
                  Kiekvienos Šalies atstovas kartu eina kiekvieno pakomitečio ir darbo grupės sekretorių pareigas. Sekretoriai atlieka tokias pačias funkcijas kaip ir Jungtinio komiteto sekretoriai.
               
            
               
                  7.
               
               
                  Pakomitečiai ir darbo grupės posėdžiauja bent taip dažnai, kaip nurodo Jungtinis komitetas. Šalims sutarus, bet kurios Šalies prašymu gali būti rengiami neeiliniai posėdžiai. Kiekvienas posėdis vyksta Šalių bendrai sutartoje vietoje ir jų bendrai sutartu laiku.
               
            
               
                  8.
               
               
                  Pakomitečiai ir darbo grupės dirba vadovaudamiesi Jungtinio komiteto darbo tvarkos taisyklių nuostatomis dėl darbotvarkių, protokolų, rekomendacijų, korespondencijos, dokumentų ir išlaidų, jeigu Jungtinis komitetas nenurodė kitaip.
               
            
               
                  9.
               
               
                  Jeigu šalys nenusprendžia kitaip, posėdžiai yra uždari.